Los Santos

**Los Santos** er en oppdiktet by i spillet Grand Theft Auto, og er basert på byen Los Angeles i California.

Byen er en del av det enorme Grand Theft Auto: San Andreas-komplekset. Los Santos er byen hvor spillet starter, byen hvor gjengkrigene foregår og hvor CJ er født og oppvokst. Los Santos består av en stor by, og mindre steder, blant annet *Montgomery* hvor man kan satse på hester, og en blanding av åser/små fjell og gresslagt terreng med trær. Det er mange distrikter i Los Santos.

## Bydeler
Byen kan deles i tre områder:

***Vestre Los Santos**
Rikmannsområdet i Los Santos. Skuespillere, sangere og rikinger bor her. Området dekker deler som *Rodeo*, et kommersielt strøk fylt med dyre butikker, eksklusive restauranter, og fancy hoteller. Det er basert på byen Beverly Hills, som ligger i Los Angeles County. *Vinewood*, som er en parodi på Hollywood, inneholder sin egen versjon av The Hollywood Walk of Fame. Flere kinoer og filmstudioer ligger også her. *Santa Maria Beach* er en vakker strand med en stor, kommersiell pir med butikker og en liten fornøyelsespark som lokker til seg turister. Den er basert på Santa Monica. *Verona Beach*, basert på Venice Beach i Los Angeles, ligger rett ved siden av, og har masse trendy butikker. *Richman* er et boligområde for kjendiser og har hentet trekk fra Bel Air. *Mulholland*, et lignende nabolag, er basert på Hollywood Hills. *Market* er et kommersielt strøk basert på byen West Hollywood i Los Angeles County, men det er ikke like eksklusivt og dyrt som Rodeo. *Temple* er basert på North Hollywood, og er et boligstrøk for middelklassen med masse leilighetskomplekser. *Marina* er et rikt boligstrøk med fine, små hus i latinamerikansk arkitektur, og en lang båthavn for beboerne.
***Sentrale Los Santos**
Byens kjerne og sentrum. Dette er også sentrum for finans og økonomi. Området er dominert av flere skyskrapere, mange basert på ekte skyskrapere i Los Angeles. *Downtown Los Santos* er hovedkjernen i bydelen, hvor de fleste skyskraperne er. Den høyeste og mest kjente er *Los Santos Bank Tower*, inspirert av U.S. Bank Tower, den høyeste bygningen i Los Angeles og California. *Pershing Square* tilsvarer Civic Center, og er et lite nabolag der *Los Santos City Hall*, byens politistasjon, et hotell, og et stort torg i midten av det hele ligger. *Commerce* er et kommersielt strøk med flere billige restauranter og små butikker. *Los Santos International Airport*, byens flyplass som ligger her, er en av de travleste i denne verdenen.
***Østre Los Santos**
Det fattige området. Ghettoen i Los Santos. Gjengkriminalitet som narkotikahandel, prostitusjon og mord er dagligdags her. Flere hurtigmatkjeder, pantelånere, frisørsalonger, tatoveringssalonger, strippeklubber, billige moteller, dårlige leiligheter og fattigmannshus dominerer området. Det er her *Grove Street* ligger, hvor spillet starter. Området er basert på South Central Los Angeles. Distrikter som *Idlewood*, en versjon av Inglewood, samt *Ganton*, en versjon av Compton er basert på små byer som ligger i Los Angeles. De eneste rikmannsdistriktetene i Østre Los Santos er *East Beach*, basert på byen Long Beach, *Glen Park*, basert på McArthur Park, og *Las Colinas*, basert på Los Felitz. Selv om disse nabolagene har noen rike innbyggere, er det fortsatt masse kriminalitet der. Steder som *Jefferson*, basert på Watts, og *East Los Santos*, basert på East Los Angeles, er noen av de farligste stedene i hele staten San Andreas.

## Gjengene
Gjengene som holder til i Østre Los Santos er:

**Grove Street Families* – en afroamerikansk gjeng kledd i grønt. Den er hovedprotagonisten Carl Johnson (CJ) sin gjeng, selv om broren hans, Sweet, er lederen.
**Los Santos Ballas* – en afroamerikansk gjeng kledd i lilla. Ballas er Grove Street sin rival, og er fiendtlig mot Carl gjennom hele spillet.
**Los Santos Vagos* – en mexicansk gjeng kledd i gult. Vagos er den nest største gjengen etter Ballas, og den holder til i den nordøstre delen av byen.
**Varrios Los Aztecas* – en mexicansk gjeng kledd i turkis. Aztecas er den minste gjengen i byen, og er mest vennlig mot Carl, siden lederen, Cesar Vialpando, er en god venn av ham.

## Los Santos i Grand Theft Auto V

I det nyeste Grand Theft Auto-spillet, Grand Theft Auto V, er Los Santos på nytt med. Her er byen mye større (nesten like stor som hele spillverdenen i Grand Theft Auto: San Andreas), og er mye mer basert på Los Angeles. I motsetning til San Andreas, er Los Santos den eneste storbyen i spillverdenen, som nå bare representerer den sørlige delen av staten San Andreas. I likhet med San Andreas sin versjon av Los Santos, kan GTA V sin versjon av Los Santos også bli delt opp i flere deler med hver sine nabolag.

* **Sentrale Los Santos**
Sentrum i Los Santos, med mye kommersielle og finansielle bygninger. *Pillbox Hill*, basert på Bunker Hill, er dominert av flere skyskrapere, lavere kontorblokker, hoteller, et stort sykehus, og har en stor gjennomgående motorvei. *Legion Square* er et nabolag nesten helt omgitt av Pillbox Hill, og består bare av et kvartal, der hele kvartalet er et stort torg med sitteplasser og en stor statue, samt en undergrunns-parkeringsplass. Øst for Pillbox Hill og Legion Square, ligger *Mission Row* og *Textile City*. Begge disse nabolagene har sett sine bedre dager, og består av flere gamle bygninger, der mange huser juvel-forhandlere, gamle kinoer og teaterscener. Mission Row er det verste nabolaget i sentrum, og har flere hjemløse liggende rundt på gaten. Textile City har en bakgate kalt *Simmons Alley*, et gatemarked for klær. Dette henger sammen med at Textile City er basert på Fashion District i Los Angeles.
* **Sørlige Los Santos**
Ghettoen i Los Santos. Fullt med gjenger, kriminalitet, prostitusjon og urbant forfall. Det er mange uavhengige butikker her, en strippeklubb, billige klesbutikker, frisører og mange fast-food-restauranter. Franklin, en av de tre hovedprotagonistene i GTA V bor her i begynnelsen av spillet sammen med tanten sin. Han er med i *Chamberlain Hills Families*. Ballas er med igjen, og Grove Street, som i San Andreas var CJ sitt territorium, er nå deres. Grove Street ligger *Davis*, den eneste uavhengige by i Los Santos metropol-område unntatt Los Santos selv, og er basert på Compton, en by i Los Angeles County kjent for sin høye drapsrate og gjengproblemer. *La Puerta* ligger også her, og består nesten bare av et digert knutepunkt for mange motorveier, noen forlatte industribygninger, og *Maze Bank Arena*, hovedarenaen i Los Santos for sports- og kulturbegivenheter. Sør for La Puerta ligger *Los Santos International Airport*, en diger flyplass, som er en av de travleste i spillets verden. *Port of Los Santos*, to industrielle øyer som brukes som byens havn, ligger også i Sørlige Los Santos.
* **Østre Los Santos**
Industriområde i Los Santos. Dominert av gamle industribygg, fabrikker og forlatte varehus. En stor mexicansk befolkning dominerer dette området, i motsetning til Sørlige Los Santos, som har mest afroamerikanske innbyggere. Dette området er i likhet med Sørlige Los Santos ganske farlig, og har gjengproblemer. Tre nabolag i hele området er ikke industrielle: *East Vinewood*, et kommersielt område med en stor veddeløpsbane, et kasino og et forlatt motell, *Mirror Park*, et øvre middelklasse boligområde fullt med hipstere, med en vakker park i midten av nabolaget, og *El Burro Heights*, et boligområde helt øst i området, fullt med små hus i dårlig tilstand, der nesten alle beboerne er gjengmedlemmer. 
* **Nordre Los Santos**
Det rikeste området i Los Santos. *Downtown Vinewood* ligger her, basert på Downtown Hollywood, med sin egen Walk Of Fame og flere kinoer og turistfeller. *West Vinewood* er et hipt kommersielt område, med flere butikker, barer, klubber og hoteller rundt *Elipse Boulevard*. *Rockford Hills* er basert på Beverly Hills, og har flere eksklusive butikker i sør, og store herskapshus i nord. Michael, en av de tre hovedprotagonistene i spillet bor her. *Burton* er et finansielt og kommersielt område, med et digert kjøpesenter, *Rockford Plaza*. *Hawick* er fullt med kjedebutikker. *Alta* har flere leilighetskompleks, *Los Santos City Hall*, og et kvartal bestående av eldgamle bygninger i mexicansk stil. *Vinewood Hills* er et område fullt med luksusvillaer, og er kjent for å være hjemmet til filmstjerner. Franklin flytter hit etter å ha fullført det første kuppet. *Richman* er ganske likt Vinewood Hills, men har også et luksushotell, *Richman Hotel*, og en stor golfbane som er eid av en golfklubb. 
* **Vestre Los Santos**
Er ganske rikt, men ikke like rikt som Nordre Los Santos. *Little Seoul* er etkommersielt område med masse butikker og noen skyskrapere og leiligheter. *Backlot City* er bare et stort kvartal, dominert av et stort filmstudio, *Richard Majestics*. *Morningwood* er et kommersielt område, og har fin mexicansk arkitektur. *Vespucci* består av en liten havn med flere luksusyachter og yachtklubber, et lite område med flere kanaler og vakre hus i italiensk stil, samt *Vespucci Beach*, en strand med et gatemarked, men også farlige bakgater med gjenger. Trevor, en av de tre hovedprotagonistene i spillet, flytter her når han kommer til Los Santos. *Del Perro* har også en strand, en stor kommersiell pir med flere butikker og et lite tivoli, samt noen kjedebutikker et stykke fra stranden. *Pacific Blues* har noen leiligheter og hoteller, og flere luksuriøse strandhus.
## Referanser